b'\n_START_ARTICLE_\nDoggerland\n_START_PARAGRAPH_\nDoggerland er et geografisk navn som er i ferd med \xc3\xa5 tas i bruk om et landomr\xc3\xa5de som ikke lenger eksisterer. Nordsj\xc3\xb8landet eller Nordsj\xc3\xb8fastlandet er andre ord som har v\xc3\xa6rt brukt (og stadig brukes) om det samme geografiske omr\xc3\xa5det, som i dag er bunnen av Nordsj\xc3\xb8en. Nordsj\xc3\xb8en er et grunt hav, store deler er mindre enn 50 meter dypt._NEWLINE_For steinaldermenneskene i Nordvest-Europa var dette et virkelig landomr\xc3\xa5de med bosetning. Det har v\xc3\xa6rt fremsatt hypoteser om at de kom fra Doggerland, de f\xc3\xb8rste menneskene som bosatte seg i det som i dag er Norge.\n_START_SECTION_\nDoggerland sank i havet\n_START_PARAGRAPH_\nIssmelting, bl.a. i Nord-Amerika og Gr\xc3\xb8nland, og landheving i Skandinavia f\xc3\xb8rte til at havniv\xc3\xa5et \xc3\xb8ket sterkt i perioden 9000 til 6000 \xc3\xa5r f\xc3\xb8r v\xc3\xa5r tid. Doggerland sank i havet, og det gjorde ogs\xc3\xa5 deler av s\xc3\xb8rvestlandet, som n\xc3\xa5 er havbunn utenfor Lista og J\xc3\xa6ren. For omtrent 7800 \xc3\xa5r siden ble siste rest av Doggerland overskyllet av havet._NEWLINE_Forskere ved Imperial college i London presenterte i 2014 teorien om at Doggerland ble utslettet da Storeggaraset, et undersj\xc3\xb8isk ras ute i Norskehavet for 8100 \xc3\xa5r siden, utl\xc3\xb8ste en gigantisk tsunami. I september 2015 annonserte arkeologer ved Universitetet i Bradford at de vil bruke dyphavsteknologi og hente ut DNA fra dyr og planter som befant seg p\xc3\xa5 Doggerland.'